Päivi (albumi)

Päivi on Päivi Kautto-Niemen albumi vuodelta 1977. Albumin tunnetuin kappale on Paul Fagerlundin diskoversioksi sovittama Toivo Kärjen Liljankukka. Kärjen jatkosodan aikana Syvärillä säveltämän ja Kerttu Mustosen sanoittaman tangon  täysin uudenlainen versio kuvasti laajemminkin suomalaisessa viihdemusiikissa 1970-luvulla tapahtunutta aikakauden muutosta; viimeistään tällöin iskelmän voi sanoa vastanneen diskon haasteeseen. Samana vuonna tapahtui myös merkittävä sukupolvenvaihdos, kun Toivo Kärki siirrettiin eläkkeelle Finnlevyn kotimaisen tuotannon päällikön paikalta ja esiin astuivat seuraavan sukupolven nimet. 

Levytuottaja Vexi Salmi kertoi Ilta-Sanomien haastattelussa vuonna 2010 Liljankukka-kappaleen sovituksesta: "Topi (Toivo Kärki) antoi tehdä omille sävellyksilleen mitä vain. Sovituksen kuultuaan hän hymähti tyypilliseen tapaansa 'tjah, voihan sen noinkin tehdä'. Sävy oli kuitenkin positiivinen." Edelleen Salmen mukaan Fagerlundin sovituksen poikkeuksellisia sävelkulkuja sisältäneiden jousiosuuksien soittamiseen tarvittiin Helsingin kaupunginorkesterin viulistit, jotka joutuivat harjoittelemaan kaksi päivää ennen kuin heidän osuutensa kappaleesta voitiin äänittää.

Kappaleet
Sunny
Liljankukka
Vieras mies
Rock and roll star
Menneisyys
Surujen kitara
Johnny
Saanhan viimeisen tanssin
En lapsi oo
Rakkaus
Sano mulle rakkain
Ei itke noin mies

Lähteet

Vuoden 1977 esikoisalbumit
Päivi Kautto-Niemen albumit